สหรัฐอเมริกา พึ่งพาจีนมากแค่ไหน?
แค่สหรัฐอเมริกา และจีน รวมกันก็ครอง 41% ของ GDP โลก เรียกได้ว่า สองประเทศนี้ มีอิทธิพลต่อเศรษฐกิจโลกมากที่สุด ณ ปัจจุบัน ทั้ง 2 ประเทศมีมูลค่า GDP รวมกันถึง 1,121 ล้านบาท
18 มี.ค. 2563

สหรัฐอเมริกา พึ่งพาจีนมากแค่ไหน? /โดย ลงทุนแมน
แค่สหรัฐอเมริกา และจีน รวมกันก็ครอง 41% ของ GDP โลก
เรียกได้ว่า
สองประเทศนี้ มีอิทธิพลต่อเศรษฐกิจโลกมากที่สุด
ณ ปัจจุบัน ทั้ง 2 ประเทศมีมูลค่า GDP รวมกันถึง 1,121 ล้านล้านบาท
หลายปีที่ผ่านมา การเติบโตด้านเศรษฐกิจของสหรัฐอเมริกา ส่วนหนึ่งเป็นผลมาจากการขยายตัวอย่างโดดเด่นของเศรษฐกิจจีน
แล้วเราเคยสงสัยไหมว่า เศรษฐกิจสหรัฐฯ พึ่งพาจีนมากแค่ไหน
วันนี้ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ความสัมพันธ์ระหว่างประเทศของสหรัฐฯ และจีนนั้น เริ่มต้นหลังจากที่สหรัฐฯ ได้รับเอกราชได้ไม่นาน ซึ่งตอนนั้นอยู่ในช่วงที่ประธานาธิบดี George Washington เป็นผู้นำประเทศ
ในปี 1784 รัฐบาลสหรัฐฯ ได้ส่งเรือบรรทุกสินค้าลำแรกที่ชื่อว่า The Empress of China ไปที่จีน ซึ่งนับเป็นจุดเริ่มต้นด้านความสัมพันธ์ระหว่างสองประเทศที่ดำเนินมาไม่ต่ำกว่า 236 ปี
ความสัมพันธ์ระหว่างสหรัฐฯ และจีนที่ผ่านมานั้น ในภาพรวมค่อนข้างดี อาจมีปัญหากันบ้างแต่ไม่ใช่เรื่องใหญ่โตอะไร
จนความสัมพันธ์ของทั้ง 2 ประเทศเริ่มมีปัญหาอย่างหนักหลังจากประธานาธิบดี Donald Trump เข้ามารับตำแหน่งและเริ่มนโยบายสงครามการค้ากับจีน
เนื่องจาก Donald Trump มองว่า สหรัฐฯ นั้นขาดดุลการค้าอย่างต่อเนื่อง จากการค้าที่ไม่เป็นธรรม
ทำให้ Donald Trump นำเรื่องการปกป้องผลประโยชน์ทางการค้าของประเทศมาใช้ในการหาเสียงเลือกตั้ง และจีนคือ ประเทศที่สหรัฐฯ ขาดดุลการค้ามากที่สุด
ปี 2019 สหรัฐฯ ขาดดุลการค้าเท่ากับ 19.4 ล้านล้านบาท ซึ่งเป็นการขาดดุลกับจีนประเทศเดียวถึง 10.9 ล้านล้านบาท หรือกว่า 56%
แม้สหรัฐฯ จะขาดดุลการค้ากับจีนมากที่สุด แต่ต้องยอมรับว่า ปัจจุบัน เศรษฐกิจของสหรัฐฯ ก็พึ่งพาจีนมากพอสมควร
ปี 2000 จีนคือ ตลาดส่งออกที่ใหญ่ลำดับที่ 11 ของสหรัฐฯ
ปี 2019 จีนคือ ตลาดส่งออกขนาดใหญ่ลำดับที่ 3 ของสหรัฐฯ
โดยมีมูลค่า 3.4 ล้านล้านบาท คิดเป็นมูลค่าประมาณ 6.5% ของการส่งออกทั้งหมดของสหรัฐฯ
การเพิ่มขึ้นของมูลค่าการส่งออกจากสหรัฐฯ ไปจีนเนื่องจากชนชั้นกลางของจีนที่มีฐานะความเป็นอยู่ดีขึ้น จากเศรษฐกิจของประเทศที่ขยายตัว จึงมีความต้องการสินค้าและบริการจากต่างประเทศมากขึ้น
และสินค้าอเมริกันก็เป็นหนึ่งในแบรนด์ที่คนจีนชื่นชอบ
นอกจากนี้ การค้าระหว่างประเทศระหว่างสหรัฐฯ และจีนนั้น ช่วยสนับสนุนการจ้างงานในสหรัฐฯ ไม่ต่ำกว่า 2.6 ล้านตำแหน่ง
ในปี 2010 มูลค่าเงินลงทุนโดยตรงสะสมจากต่างประเทศของจีนที่เข้าไปในสหรัฐฯ มีมูลค่าประมาณ 315,000 ล้านบาท ขณะที่ในปี 2018 มูลค่าดังกล่าวเพิ่มสูงถึง 1.7 ล้านล้านบาท
จีนยังเป็นประเทศที่นำสินค้าเกษตรจากสหรัฐฯ ในระดับสูง โดยในปี 2018 มีมูลค่ากว่า 290,000 ล้านบาท
จีนยังเป็นผู้นำเข้าถั่วเหลืองรายใหญ่สุดของสหรัฐฯ
โดยปริมาณการส่งออกถั่วเหลืองของสหรัฐฯ ทั้งหมดนั้นกว่า 60% เป็นการส่งออกไปจีน
แต่สิ่งที่เป็นปัญหาสำหรับคนอเมริกันก็คือหนี้สิน
ในปี 2009 หนี้สินต่อคนของชาวอเมริกันอยู่ที่ 1.2 ล้านบาท
ในปี 2019 หนี้สินต่อคนของชาวอเมริกันอยู่ที่ 2.2 ล้านบาท
ซึ่งการที่คนอเมริกันมีหนี้สินต่อหัวสูงหมายถึง กำลังซื้อของคนในประเทศที่น้อยลง
ลองนึกภาพว่า ถ้าไม่มีสินค้าและบริการราคาถูกจากจีนเข้ามาขาย คนอเมริกันจำนวนไม่น้อย อาจไม่มีเงินเพียงพอที่จะซื้อสินค้าและบริการต่างๆ ได้
ดังนั้นก็ดูเหมือนว่าสินค้าจีนจะช่วยแก้ปัญหาให้คนอเมริกันได้ไม่มากก็น้อย
ที่ลืมไม่ได้คือ อุตสาหกรรมท่องเที่ยว
ในปี 2019 จำนวนนักท่องเที่ยวจากจีนที่เดินทางเข้าไปยังสหรัฐฯ มีจำนวนเกือบ 3 ล้านคน เพิ่มขึ้นกว่า 30% ในระยะเวลาเพียง 5 ปี และยังมีแนวโน้มเพิ่มขึ้นอีกในอนาคต
ปัจจุบัน นักท่องเที่ยวชาวจีนแต่ละคนที่เดินทางไปสหรัฐฯ ใช้จ่ายคนละ 211,000 บาท ซึ่งเป็นการสร้างรายได้จากการท่องเที่ยวให้แก่สหรัฐฯ กว่า 6.3 แสนล้านบาท
ซึ่งสงครามการค้าที่เกิดขึ้นตั้งแต่ปี 2018 มีผลทำให้เศรษฐกิจจีนนั้นชะลอตัวลง และถ้าสถานการณ์ยังไม่จบลง อาจส่งผลกระทบต่อการใช้จ่ายที่ลดลงของนักท่องเที่ยวชาวจีนด้วยเช่นกัน
อีกเรื่องที่ลืมไม่ได้คือ
การถือครองพันธบัตรของรัฐบาลสหรัฐฯ นั้น ปัจจุบัน จีนคือ เจ้าหนี้หรือผู้ถือครองพันธบัตรสหรัฐฯ รายใหญ่ที่สุดลำดับที่ 2 ของโลก โดยมีมูลค่ากว่า 33.7 ล้านล้านบาท
ดูแบบนี้แล้วก็ต้องบอกว่า วันนี้สหรัฐฯ พึ่งพาจีนมากพอสมควร
ดังนั้น สงครามการค้าที่สหรัฐฯ นั้นนำมาใช้เพื่อสั่งสอนจีน
สุดท้ายแล้ว มันอาจย้อนกลับมาทำให้ตนเองได้รับผลกระทบไม่น้อยเช่นกัน..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-
-
-
-